Motse wa Ure, o o neng o le mo nageng e gompieno e bidiwang Iraq, o ne wa ribololwa ke Leonard Woolley fa gare ga 1922 le 1934. Dingwe tsa dikago tse a neng a di fitlhela e ne e le matlo a le 73 a a agilweng ka ditena. Diphaposi tsa matlo ano a le mantsi di ne di agilwe go dikologa lolwapa lo lo fa gare lo lo adilweng matlapa. Lolwapa lo ne lo thulame go se kae go ela fa gare kwa go neng go na le mosele o o tsamaisang metsi a a leswe. Mo matlong a magolo, diphaposi tsa baeng di ne di na le matlwana a tsone a boithomelo. Diphaposi tse dingwe mo boalong jo bo fa fatshe e ne e le phaposi ya boapeelo e e nang le leiso mmogo le diphaposi tsa batlhanka tsa borobalo. Lelapa le ne le nna kwa boalong jo bo kwa godimo, jo bo neng bo na le ditepisi tse di yang kwa go jone. Ditepisi tseno di ne di tlhatlogela kwa mathuding a a dirilweng ka logong a a neng a dikologa lolwapa, mme fa motho a le mo go one a kgona go tsena mo dikgorong tsa diphaposi tse di kwa godimo.